พระราชกฤษฎีกา
จัดตั้งเทศบาลเมืองท่าข้าม
พ.ศ. ๒๕๔๓
 

ภูมิพลอดุลยเดช
ป.ร.
ให้ไว้ ณ
วันที่ ๒๐ ธันวาคม พ.ศ. ๒๕๔๓
เป็นปีที่
๕๕ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งเทศบาลเมืองท่าข้ามโดยเปลี่ยนแปลงฐานะเทศบาลตำบลท่าข้าม
ในอำเภอพุนพิน จังหวัดสุราษฎร์ธานี เป็นเทศบาลเมืองท่าข้าม

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๑๐ แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๑๑) พ.ศ. ๒๕๔๓
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาจัดตั้งเทศบาลเมืองท่าข้าม พ.ศ.
๒๕๔๓

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้เปลี่ยนแปลงฐานะเทศบาลตำบลท่าข้าม
ในอำเภอพุนพิน จังหวัดสุราษฎร์ธานี
เป็นเทศบาลเมืองมีชื่อว่า เทศบาลเมืองท่าข้าม

มาตรา ๔
ให้กำหนดเขตเทศบาลเมืองท่าข้าม ไว้ดังนี้
หลักเขตที่ ๑
ตั้งอยู่ห่างจากศูนย์กลางทางหลวงแผ่นดินหมายเลข ๔๑๑๒ ตรง กม. ๓.๖๐๐ ไปทางทิศเหนือตามแนวเส้นตั้งฉาก
ระยะ ๕๐๐ เมตร
ด้านเหนือ
จากหลักเขตที่ ๑
เป็นเส้นขนานกับศูนย์กลางทางหลวงแผ่นดินหมายเลข ๔๑๑๒ ไปทางทิศตะวันออก
ถึงหลักเขตที่ ๒ ซึ่งตั้งอยู่ในคลองพุนพินที่แนวเส้นแบ่งเขตอำเภอเมืองสุราษฎร์ธานีกับอำเภอพุนพิน
ด้านตะวันออก
จากหลักเขตที่ ๒ เลียบตามแนวเส้นแบ่งเขตอำเภอเมืองสุราษฎร์ธานีกับอำเภอพุนพิน
ไปทางทิศใต้ตามคลองพุนพิน ไปทางทิศตะวันออกตามแม่น้ำตาปี และไปทางทิศใต้ตามแนวเส้นแบ่งเขตอำเภอเมืองสุราษฎร์ธานีกับอำเภอพุนพิน
ผ่านทางหลวงแผ่นดินหมายเลข ๔๐๑ ถึงหลักเขตที่ ๓ ซึ่งตั้งอยู่กึ่งกลางห้วยมัดที่แนวเส้นแบ่งเขตอำเภอเมืองสุราษฎร์ธานีกับอำเภอพุนพิน
ตรงจุดที่ห่างจากศูนย์กลางทางหลวงแผ่นดินหมายเลข ๔๐๑ ไปทางทิศใต้ตามแนวห้วยมัด ระยะ
๑,๐๐๐ เมตร
ด้านใต้
จากหลักเขตที่ ๓ เป็นเส้นตรงไปทางทิศตะวันตกเฉียงใต้
ผ่านทางหลวงแผ่นดินหมายเลข ๔๐๑ ถึงหลักเขตที่ ๔ ซึ่งตั้งอยู่ริมทางรถไฟสายใต้ฟากตะวันตก
ตรง กม. ๖๓๕.๘๒๖
จากหลักเขตที่ ๔ เป็นเส้นตรงไปทางทิศตะวันตกเฉียงเหนือ
ข้ามแม่น้ำตาปีถึงหลักเขตที่ ๕ ซึ่งตั้งอยู่ริมปากแม่น้ำพุมดวง ฝั่งเหนือ
ตรงที่บรรจบกับแม่น้ำตาปี ฝั่งตะวันตก
จากหลักเขตที่ ๕ เลียบริมแม่น้ำพุมดวง ฝั่งเหนือ
ไปทางทิศตะวันตกเฉียงเหนือถึงหลักเขตที่ ๖ ซึ่งตั้งอยู่ริมแม่น้ำพุมดวง ฝั่งเหนือ
ตรงจุดตัดกับเส้นตั้งฉากกับศูนย์กลางทางหลวงแผ่นดินหมายเลข ๔๑๕๓ ตรง กม. ๖.๕๕๐
ด้านตะวันตก
จากหลักเขตที่ ๖ เป็นเส้นตรงไปทางทิศเหนือ ผ่านถนนท่าข้าม -
หนองไทร (ถนนพัฒนาท่าข้าม) ทางหลวงแผ่นดินหมายเลข ๔๑๕๓ ตรง กม. ๖.๕๕๐
ทางรถไฟสายใต้และทางหลวงแผ่นดินหมายเลข ๔๑๑๒ ตรง กม. ๓.๖๐๐ จนบรรจบกับหลักเขตที่ ๑
ดังปรากฏตามแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้
ให้มีหลักย่อยปักไว้เพื่อแสดงแนวเขตตามสมควร

มาตรา ๕ ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
[เอกสารแนบท้าย]

๑.
แผนที่ท้ายพระราชกฤษฎีกาจัดตั้งเทศบาลเมืองท่าข้าม พ.ศ. ๒๕๔๓

(ดูข้อมูลจากภาพกฎหมาย)
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากเทศบาลตำบลท่าข้าม ซึ่งจัดตั้งขึ้นโดยพระราชกฤษฎีกาจัดตั้งเทศบาลตำบลท่าข้าม
จังหวัดสุราษฎร์ธานี พ.ศ. ๒๕๒๙ มีสภาพความเจริญเติบโตทางเศรษฐกิจและสังคมเพิ่มขึ้น
สมควรเปลี่ยนแปลงฐานะเป็นเทศบาลเมืองท่าข้าม จึงจำเป็นต้องตราพระราชกฤษฎีกานี้
อัมพิกา/แก้ไข
๒๔ เมษายน ๒๕๔๕

ปิติวรรณ/ปรับปรุง
๑๓ เมษายน ๒๕๖๓

ปาจรีย์/ตรวจ
๖ ตุลาคม ๒๕๖๓

[๑] ราชกิจจานุเบกษา
เล่ม ๑๑๗/ตอนที่ ๑๑๙ ก/หน้า ๑๘/๒๐ ธันวาคม ๒๕๔๓